b'\n_START_ARTICLE_\nSmilkinkaulis\n_START_SECTION_\n\xc5\xbdvynin\xc4\x97 dalis\n_START_PARAGRAPH_\nSmilkinkaulio \xc5\xbevynas sudaro \xc5\xbevynin\xc4\x99 smilkinkaulio dal\xc4\xaf (pars squamosa). \xc5\xa0i\xc4\x85 dal\xc4\xaf i\xc5\xa1 vir\xc5\xa1aus riboja momeninis kra\xc5\xa1tas (margo parietalis), pereinantis \xc4\xaf u\xc5\xbepakalin\xc4\x97je dalyje esan\xc4\x8di\xc4\x85 momenin\xc4\x99 \xc4\xaflank\xc4\x85, i\xc5\xa1 priekio \xc5\xbevyn\xc4\x85 riboja plei\xc5\xa1takaulinis kra\xc5\xa1tas. \xc5\xbdvynin\xc4\x99 dal\xc4\xaf nuo uolin\xc4\x97s dalies skiria uolinis \xc5\xbevyno ply\xc5\xa1ys (fissura petrosquamosa), o nuo b\xc5\xabgnin\xc4\x97s dalies - b\xc5\xabgninis \xc5\xbevyno ply\xc5\xa1ys (fissura tympanosquamosa). \xc5\xbdvyno vidinis pavir\xc5\xa1ius vadinamas smegeniniu (facies cerebralis), o i\xc5\xa1orinis - smilkininiu (facies temporalis). Su skruostikauliu jungiasi plona skruostin\xc4\x97 atauga (processus zygomaticus), o jos pamate esantis s\xc4\x85narinis gumbur\xc4\x97lis riboja apatinio \xc5\xbeandikaulio duob\xc4\x99 (fossa mandibularis), \xc4\xaf kuri\xc4\x85 \xc4\xafsistato jo krumplys. Smegeninis \xc5\xbevyno pavir\xc5\xa1ius yra nelygus d\xc4\x97l jame esan\xc4\x8di\xc5\xb3 arterij\xc5\xb3 vag\xc5\xb3.\n_START_SECTION_\nUolin\xc4\x97 dalis\n_START_PARAGRAPH_\nSmilkinkaulio uolinei daliai priklauso \xc4\xaf vidin\xc4\x99 kaukol\xc4\x97s dal\xc4\xaf atsiki\xc5\xa1usi piramid\xc4\x97. Uolin\xc4\x97s dalies pamatas yra atskirtas nuo b\xc5\xabgnin\xc4\x97s dalies uoliniu b\xc5\xabgnelio ply\xc5\xa1iu (fissura petrotympanica). Piramid\xc4\x97je yra daug \xc4\xafvairi\xc5\xb3 ang\xc5\xb3 ir kanal\xc5\xb3. I\xc5\xa1 j\xc5\xb3 ry\xc5\xa1kiausiai matoma vidin\xc4\x97 klausomoji anga (porus acusticus internus) ir miego arterijos kanalas (canalis caroticus).\n_START_SECTION_\nB\xc5\xabgnin\xc4\x97 dalis\n_START_PARAGRAPH_\nVidin\xc4\x99 b\xc5\xabgnin\xc4\x99 dal\xc4\xaf i\xc5\xa1 i\xc5\xa1or\xc4\x97s dengia ausies b\xc5\xabgnelis. \xc5\xa0i sud\xc4\x97tinga smilkinkaulio dalis yra smilkinkaulio gilumoje joje yra daug kanal\xc5\xb3 ir vag\xc5\xb3 skirtingiems nervams bei kraujagysl\xc4\x97ms.\n_START_SECTION_\nSpenin\xc4\x97 dalis\n_START_PARAGRAPH_\nSpenin\xc4\x99 smilkinkaulio dal\xc4\xaf sudaro spenin\xc4\x97 atauga (processus mastoideus). \xc5\xa0ios ataugos i\xc5\xa1or\xc4\x97je galime matyt spenin\xc4\x99 \xc4\xaflank\xc4\x85 (incisura mastoidea), o \xc5\xa1alia jos - pakau\xc5\xa1kin\xc4\x97s arterijos vag\xc4\x85 (sulcus arteriae occipitalis). Vidiniame ataugos pavir\xc5\xa1iuje ai\xc5\xa1kiai matoma riestin\xc4\x97 an\xc4\x8dio vagos (sulcus sinus sigmoidei) dal\xc4\xaf, kurios kitas dalis sudaro momenkaulyje ir pakau\xc5\xa1kaulyje esan\xc4\x8dios bendravard\xc4\x97s vagos. Spenin\xc4\x97s dalies viduje yra daugyb\xc4\x97 ma\xc5\xbe\xc5\xb3 ertmi\xc5\xb3, vadinam\xc5\xb3 spenin\xc4\x97mis akut\xc4\x97mis (cellulae mastoideae).'